pythainlp/thaigov-v2-corpus-22032023 huggingface dataset:
วันพุธที่ 24 สิงหาคม 2565
รอง นรม. และรมว.กต. เป็นประธานมอบรางวัล PM Award National Startup 2022 และรางวัล PM Award Innovation for Crisis รวม 8 สาขา 11 ราย
รอง นรม. และรมว.กต. เป็นประธานมอบรางวัล PM Award National Startup 2022 และรางวัล PM Award Innovation for Crisis รวม 8 สาขา 11 ราย
วันนี้ (24 สิงหาคม 2565) เวลา 13.30 น. ณ ตึกสันติไมตรี หลังใน ทำเนียบรัฐบาล นายดอน ปรมัตถ์วินัย รองนายกรัฐมนตรีและรัฐมนตรีว่าการกระทรวงการต่างประเทศ เป็นประธานในพิธีมอบรางวัล Prime Minister Award: National Startup 2022 จำนวน 6 ราย จาก 5 สาขารางวัล ซึ่งเป็นรางวัลที่จัดขึ้นต่อเนื่องเป็นปีที่ 5 และเป็นหนึ่งในกลไกขับเคลื่อน สร้าง และพัฒนาสตาร์ทอัพที่เป็นรูปธรรมในลักษณะความร่วมมือระหว่างภาคเอกชน ภาครัฐ และภาคการศึกษา และรางวัล Prime Minister Award Innovation for Crisis จำนวน 5 ราย จาก 3 สาขารางวัล ที่มอบให้แก่ผู้มีส่วนร่วมในการนำนวัตกรรมมาใช้แก้ไขปัญหาวิกฤตการณ์ที่เกิดขึ้น ทั้งการระบาดของเชื้อไวรัส สภาพอากาศและอุณหภูมิที่เปลี่ยนแปลง รวมถึงวิกฤตเศรษฐกิจด้วย โดยมี นายเอนก เหล่าธรรมทัศน์ รัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรม คณะผู้บริหารกระทรวงการอุดมศึกษา วิทยาศาสตร์ วิจัยและนวัตกรรม คณะผู้บริหารสตาร์ทอัพ ผู้ประกอบการนวัตกรรมที่ได้รับรางวัล และเจ้าหน้าที่ที่เกี่ยวข้อง เข้าร่วมงาน
โอกาสนี้ รองนายกรัฐมนตรีและรัฐมนตรีว่าการกระทรวงการต่างประเทศ ได้มอบโล่ประกาศเกียรติคุณและมอบรางวัล Prime Minister Award: National Startup 2022 จำนวน 6 ราย จาก 5 สาขารางวัล ประกอบด้วย
1) Startup of the Year รางวัลแก่สตาร์ทอัพยอดเยี่ยมที่เป็นต้นแบบที่ดีของสตาร์ทอัพรุ่นใหม่ และมีธรรมาภิบาลในการดำเนินธุรกิจ จำนวน 1 ราย ได้แก่ Freshket เป็นธุรกิจ Marketplace ตลาดสดออนไลน์ที่รวบรวมวัตถุดิบทั้งของสดของแห้ง เนื้อสัตว์ ผักผลไม้ และของใช้สำหรับร้านอาหารไว้บนแพลตฟอร์มเดียว
2) Global Tech Startup of the year รางวัลแก่สตาร์ทอัพผู้สร้างความเปลี่ยนแปลงในอุตสาหกรรมในวงกว้างระดับโลก จำนวน 1 ราย ได้แก่ Ricult (รีคัลท์) ระบบดิจิทัลแพลตฟอร์มบริหารจัดการข้อมูลการเกษตรและพยากรณ์ผลผลิตครบวงจรด้วย AI
3) Evangelist of the year รางวัลแก่สตาร์ทอัพที่เป็นบุคคลต้นแบบ สามารถยกระดับการเติบโตระบบนิเวศสตาร์ทอัพของไทยสู่สากล จำนวน 2 ราย ได้แก่ คุณรังสรรค์ พรมประสิทธิ์ ผู้บริหารและผู้ร่วมก่อตั้ง บริษัท คิวคิว (ประเทศไทย) จำกัด และ คุณศุภชัย เจียรวนนท์ ประธานคณะผู้บริหาร บริษัท เครือเจริญโภคภัณฑ์ จำกัด และ ประธานกรรมการบริษัท ทรู คอร์ปอเรชั่น จำกัด (มหาชน)
4) Investor of the year รางวัลแก่บริษัทร่วมลงทุนที่สร้างผลกระทบต่อระบบนิเวศของสตาร์ทอัพไทย และยกระดับการลงทุนในตลาดไทยสู่สากล จำนวน 1 ราย ได้แก่ บริษัท กรุงศรี ฟินโนเวต และ 5) Best Brotherhood of the year รางวัลแก่บริษัทขนาดใหญ่หรือหน่วยงานภาครัฐที่ยกระดับการเติบโตระบบนิเวศของสตาร์ทอัพของไทยสู่สากล จำนวน 1 ราย ได้แก่ บริษัท บางจาก คอร์ปอเรชั่น จำกัด (มหาชน)
และรางวัล Prime Minister Award: Innovation For Crisis จำนวน 5 ราย จาก 3 สาขารางวัล ประกอบด้วย 1) รางวัลประเภทองค์กร / บุคคลที่ส่งเสริมความเท่าเทียม จำนวน 1 ราย ได้แก่ กองทุนเพื่อความเสมอภาคทางการศึกษา 2) รางวัลประเภทองค์กร / บุคคลที่ส่งเสริมประเด็นด้านการจัดการภัยพิบัติ จำนวน 2 ราย ได้แก่ Traffy Fondue แพลตฟอร์มรับร้องเรียนปัญหาเมือง และ ผศ.ดร.ทวิดา กมลเวชช รองผู้ว่าราชการกรุงเทพมหานคร 3) รางวัลประเภทองค์กร / บุคคลที่ส่งเสริมการแก้ปัญหาความยากจน จำนวน 2 ราย ได้แก่ Noburo (โนบูโร) แพลตฟอร์มที่ให้บริการสวัสดิการทางการเงินและสินเชื่อแก่พนักงานบริษัท และ คุณสำรวย ผัดผล ประธานศูนย์การเรียนรู้โจ้โก้
วันพุธที่ 11 พฤษภาคม 2565
รองปลัดฯ จุลพงษ์ ร่วมเฝ้ารับเสด็จฯ ในพิธีบวงสรวงพระหลักเมือง เนื่องในโอกาสกรุงรัตนโกสินทร์ครบ 240 ปี
รองปลัดฯ จุลพงษ์ ร่วมเฝ้ารับเสด็จฯ ในพิธีบวงสรวงพระหลักเมือง เนื่องในโอกาสกรุงรัตนโกสินทร์ครบ 240 ปี
รองปลัดฯ จุลพงษ์ ร่วมเฝ้ารับเสด็จฯ ในพิธีบวงสรวงพระหลักเมือง เนื่องในโอกาสกรุงรัตนโกสินทร์ครบ 240 ปี
วันนี้ (10 พฤษภาคม 2565) นายจุลพงษ์ ทวีศรี รองปลัดกระทรวงอุตสาหกรรม เฝ้ารับเสด็จฯ พระบาทสมเด็จพระเจ้าอยู่หัว และสมเด็จพระนางเจ้าฯ พระบรมราชินี ในการพิธีบวงสรวงพระหลักเมือง เนื่องในโอกาสกรุงรัตนโกสินทร์ครบ 240 ปี ณ ศาลหลักเมือง เขตพระนคร กรุงเทพฯ โดยศาลหลักเมือง กรุงเทพมหานคร เป็นปูชนียสถานสำคัญอันศักดิ์สิทธิ์ของประเทศไทย เป็นที่ประดิษฐานของพระหลักเมืองและเทพารักษ์ทั้ง 5 ที่ปกปักรักษาพระนครและประเทศชาติให้มีเอกราช และเจริญรุ่งเรืองมาจนถึงปัจจุบัน
#กระทรวงอุตสาหกรรม
#รัตนโกสินทร์ครบ 240 ปี
วันศุกร์ที่ 11 มีนาคม 2565
โฆษกรัฐบาลเผย นายกรัฐมนตรีเตรียมเปิดเที่ยวบินปฐมฤกษ์ ท่าอากาศยานเบตง จังหวัดยะลา จันทร์ที่ 14 มี.ค. นี้ รองรับตลาดการท่องเที่ยว การพาณิชย์ เพื่อการลงทุนภายในประเทศและต่างประเทศ
โฆษกรัฐบาลเผย นายกรัฐมนตรีเตรียมเปิดเที่ยวบินปฐมฤกษ์ ท่าอากาศยานเบตง จังหวัดยะลา จันทร์ที่ 14 มี.ค. นี้ รองรับตลาดการท่องเที่ยว การพาณิชย์ เพื่อการลงทุนภายในประเทศและต่างประเทศ
วันที่ 11 มีนาคม 2565 นายธนกร วังบุญคงชนะ โฆษกประจำสำนักนายกรัฐมนตรีเปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหมมีกำหนดการเป็นประธานเปิด “เที่ยวบินปฐมฤกษ์ ท่าอากาศยานเบตง จังหวัดยะลา” วันจันทร์ที่ 14 มีนาคม 2565 ณ อาคารที่พักผู้โดยสาร ท่าอากาศยานเบตง ตำบลยะรม อำเภอเบตง จังหวัดยะลา
นายธนกรกล่าวว่า สนามบินเบตง เริ่มก่อสร้างเมื่อปี 2560 แล้วเสร็จเมื่อปี 2562 อาคารที่พักผู้โดยสาร มีพื้นที่ประมาณ 7,000 ตารางเมตร รองรับผู้โดยสารในชั่วโมงเร่งด่วนได้ประมาณ 300 คนต่อชั่วโมง และรองรับผู้โดยสารได้ 876,000 คนต่อปี ทางวิ่งหรือรันเวย์มีขนาดความยาว 1,800 เมตร รองรับได้เฉพาะอากาศยานขนาดเล็ก เช่น เครื่องบินแบบใบพัด ATR 70-80 ที่นั่ง สำหรับเส้นทางบินและการขึ้นลงของอากาศยาน จะอยู่ในน่านฟ้าของประเทศไทยเท่านั้น ไม่มีล้ำเข้าไปในน่านฟ้าของประเทศเพื่อนบ้าน เป็นไปตามยุทธศาสตร์ชาติ และนโยบายของ พลเอก ประยุทธ์ จันทร์โอชา นายกรัฐมนตรี ที่มอบหมายให้หน่วยงานที่เกี่ยวข้องดำเนินการเพื่อพัฒนาเศรษฐกิจความมั่นคงในพื้นที่ 3 จังหวัดชายแดนภาคใต้อย่างเป็นรูปธรรม เพื่อแก้ปัญหาการเดินทางสู่อำเภอเบตงที่มีสภาพภูมิประเทศเป็นภูเขาสูงชันไม่สะดวกต่อการเดินทางให้สัญจรไปมาได้สะดวก ปลอดภัยมากขึ้น รวมถึงกระตุ้นการท่องเที่ยวในพื้นที่
“สนามบินเบตง จังหวัดยะลา เริ่มหลังจากที่คณะรัฐมนตรีมีมติเมื่อวันที่ 6 ตุลาคม 2558 ซึ่งพลเอกประยุทธ์ จันทร์โอชา นายกรัฐมนตรีในขณะนั้นเห็นชอบในหลักการให้กรมท่าอากาศยาน (ทย.) กระทรวงคมนาคม ดำเนินโครงการก่อสร้างท่าอากาศยานเบตง ระยะเวลาดำเนินโครงการ 3 ปี (2559 – 2561) เพื่อจะช่วยพัฒนาเศรษฐกิจของอําเภอเบตงของ 3 จังหวัดชายแดนภาคใต้ให้มีเศรษฐกิจที่ดีขึ้น โดยนายกรัฐมนตรีมุ่งหวังให้ประชาชนในจังหวัดชายแดนภาคใต้มีรายได้เพิ่มมากขึ้นซึ่งจะส่งผลในเรื่องความมั่นคงในพื้นที่ด้วย อีกทั้งสามารถสร้างความร่วมมือระหว่างการพาณิชย์ในระดับประเทศและต่างประเทศ และยังส่งเสริมการรองรับตลาดการท่องเที่ยว การพาณิชย์ เพื่อการลงทุนภายในประเทศและต่างประเทศ เช่น มาเลเซีย สิงคโปร์ เป็นต้น โดยเฉพาะรัฐปีนัง เคดาร์ เปรัค ซึ่งอยู่ใกล้ชายแดน รวมทั้งเพื่อเป็นการพัฒนาสภาพสังคม จิตวิทยา การเมือง การปกครองของ ประชาชนใน 3 จังหวัดชายแดนภาคใต้ให้ทัดเทียมกับประเทศเพื่อนบ้าน อีกทั้งเพื่อสนองนโยบายการพัฒนาเศรษฐกิจและนโยบายเปิดการค้าเสรีอาเซียนของรัฐบาล” นายธนกร กล่าว
วันพุธที่ 8 ธันวาคม 2564
คงอัตราภาษีที่ดิน ปี 2565 เท่าเดิมต่อไปอีกระยะหนึ่ง
วันพุธที่ 8 ธันวาคม 2564
ต่อจากนี้ไป ขอเชิญรับฟังไทยคู่ฟ้า ค่ะ
สืบเนื่องจาก พ.ร.บ.ภาษีที่ดินและสิ่งปลูกสร้าง พ.ศ.2562 ได้กำหนดให้ใช้อัตราภาษีที่ดินตามมูลค่าของฐานภาษีที่ใช้อยู่ในปัจจุบัน เพียงแค่ใน 2 ปีแรก คือปี 2563-2564 ได้แก่ ที่ดินที่ประกอบเกษตรกรรม จัดเก็บภาษีในอัตราร้อยละ 0.01-0.1 ที่ดินสำหรับอยู่อาศัย ร้อยละ 0.02-0.1 ที่ดินที่ใช้ประโยชน์นอกเหนือจาก 2 ประเภทแรก เก็บร้อยละ 0.3-0.7 และที่ดินหรือสิ่งปลูกสร้างที่ทิ้งร้างว่างเปล่า หรือ ไม่ได้ทำประโยชน์ตามควรแก่สภาพ เก็บภาษีในอัตราร้อยละ 0.3-0.7 ทั้งนี้ เพื่อเป็นการบรรเทาภาระแก่ประชาชนผู้เสียภาษีในช่วงสถานการณ์ระบาดของโรคโควิด-19 รัฐบาลจึงอนุมัติให้อัตราภาษีที่ดินและสิ่งปลูกสร้างตั้งแต่ปี 2565 เป็นต้นไป คงเดิมเท่ากับปี 2563 และ 2564 ต่อไปอีกระยะหนึ่ง
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันพุธที่ 23 มิถุนายน 2564
ปลัด สธ.ใช้ยุทธศาสตร์ "ขนมครก" นำร่องควบคุมโรคโควิดสมุทรปราการ
ปลัดกระทรวงสาธารณสุขเตรียมใช้ยุทธศาสตร์ “ขนมครก” นำร่องควบคุมโรคโควิด 19 พื้นที่จังหวัดสมุทรปราการ สุ่มตรวจพื้นที่ต่างๆ ในชุมชนเป็นจุดเล็กๆ และควบคุมโรคด้วยวัคซีน หลังพบสถานการณ์ติดเชื้อกระจายหลายคลัสเตอร์
วันนี้ (23 มิถุนายน 2564) นายแพทย์เกียรติภูมิ วงศ์รจิต ปลัดกระทรวงสาธารณสุข ให้สัมภาษณ์ว่า เมื่อเร็วๆ นี้ ตนพร้อมด้วยนายแพทย์โอภาส การย์กวินพงศ์ อธิบดีกรมควบคุมโรค ได้ประชุมหารือร่วมกับนายวันชัย คงเกษม ผู้ว่าราชการจังหวัดสมุทรปราการ นายแพทย์พรณรงค์ ศรีม่วง นายแพทย์สาธารณสุขจังหวัดสมุทรปราการ ผู้อำนวยการโรงพยาบาลในจังหวัดสมุทรปราการ และหน่วยงานที่เกี่ยวข้อง ถึงแนวทางการควบคุมโรคโควิด 19 ในพื้นที่จังหวัดสมุทรปราการ เนื่องจากสถานการณ์การระบาดใน จ.สมุทรปราการมีผู้ติดเชื้อรายใหม่เพิ่มขึ้นต่อเนื่อง จากวันละ 100 กว่าราย เพิ่มเป็น 300-500 กว่าราย ภาพรวมมีการติดเชื้อทุกอำเภอ มีคลัสเตอร์เกิดขึ้นจำนวนมาก 41 คลัสเตอร์ ทั้งการติดเชื้อในโรงงาน นิคมอุตสาหกรรม ตลาด ชุมชน คอนโดมิเนียม และแคมป์คนงานก่อสร้าง เนื่องจากการติดเชื้อเป็นคลัสเตอร์เล็ก ๆ ในการควบคุมการระบาดของโรค จึงเสนอให้ใช้ยุทธศาสตร์ “ขนมครก” โดยสุ่มตรวจพื้นที่ต่าง ๆ ในชุมชนที่มีการติดเชื้อ เมื่อพบผู้ติดเชื้อนำเข้าสู่การรักษา และใช้วัคซีนฉีดให้กับประชาชนในพื้นที่นั้น โดยกำหนดจำนวนให้เหมาะสมเพื่อควบคุมโรคในพื้นที่ ซึ่งการดำเนินการเช่นนี้ประสบความสำเร็จมาแล้วในพื้นที่เขตบางแค และคลองเตย กทม.
“เมื่อดำเนินการควบคุมโรคแบบขนมครกเป็นจุดเล็กๆ ในทุกพื้นที่ และกระจายมากขึ้นเรื่อยๆ ก็จะควบคุมโรคเป็นพื้นที่ใหญ่ได้ โดยจะนำร่องในพื้นที่จังหวัดสมุทรปราการ ซึ่งได้ขอความร่วมมือผู้ว่าราชการจังหวัดเป็นผู้นำในการควบคุมโรค เนื่องจากการควบคุมโรคจะสำเร็จได้ ต้องอาศัยมาตรการทางสังคม ความมั่นคง และทางปกครองเข้ามาร่วมด้วย ไม่ใช่ด้านสาธารณสุขเพียงอย่างเดียว” นายแพทย์เกียรติภูมิกล่าว
สำหรับการควบคุมโรคในโรงงาน นิคมอุตสาหกรรม ใช้มาตรการBubble and Seal ในโรงงานขนาดใหญ่ที่มีการติดเชื้อแล้ว ทำให้ไม่เสียแรงงาน และยังควบคุมโรคไม่ให้แพร่เชื้อสู่ชุมชนได้ รวมถึงการหารือทำความเข้าใจกับผู้ประกอบการโรงงานที่ยังไม่ติดเชื้อเพื่อใช้มาตรการนี้ด้วย จะช่วยป้องกันไม่ให้เกิดการติดเชื้อเพิ่มขึ้นได้ ทั้งนี้ ข้อมูลล่าสุด วันที่ 22 มิถุนายน 2564 มีผู้ติดเชื้อรายใหม่สูงสุด 696 ราย เสียชีวิต 5 ราย ทำให้มีผู้ติดเชื้อสะสม13,990 ราย เสียชีวิตสะสม 134 ราย คิดเป็น 0.9% อยู่ระหว่างการรักษา 3,255 ราย รักษาหายแล้ว 10,735 รายผู้ติดเชื้อส่วนใหญ่เป็นคนไทย 6,573 ราย เมียนมา 3,556 ราย กัมพูชา 1,308 ราย ลาว 84 ราย จีน 20 ราย อินเดีย 12 ราย และอื่นๆ 16 ราย
********************************** 23 มิถุนายน 2564
วันจันทร์ที่ 6 มิถุนายน 2565
​PM and spouse chairs floral offering ceremony to bless Her Majesty the Queen
​PM and spouse chairs floral offering ceremony to bless Her Majesty the Queen
June 3, 2022, at 19.19 hrs, at Sanam Luang Royal Plaza, Bangkok, Prime Minister and Defense Minister Gen. Prayut Chan-o-cha, together with spouse Assoc. Prof. Naraporn Chan-o-cha, presided over the ceremony of homage offering and glory praising in celebration of Her Majesty the Queen’s birthday anniversary on June 3, 2022. Attending the ceremony were the House Speaker, President of the Supreme Court, the Senate, and constitutional organizations and spouses, cabinet members and spouses, high-level government officials, military, police, civilians, private and people sectors.
The Prime Minister and all the participants took their position, paid homage to Her Majesty’s portrait, and presented traditional cone-shaped floral and homage offerings before delivering a commemorative speech to praise Her Majesty the Queen. He, then, led all the participants to bow and pay homage to Her Majesty’s portrait again, followed by singing the Royal Anthems to complete the ceremony.
วันเสาร์ที่ 20 สิงหาคม 2565
นายกรัฐมนตรีสั่งกวาดล้าง ขบวนการค้าอาวุธเถื่อน หากพบเจ้าหน้ารัฐเกี่ยวข้องดำเนินการให้ถึงที่สุด เข้มงวดการออกใบ ป.3
นายกรัฐมนตรีสั่งกวาดล้างขบวนการค้าอาวุธเถื่อน หากพบเจ้าหน้ารัฐเกี่ยวข้องดำเนินการให้ถึงที่สุด เข้มงวดการออกใบ ป.3
วันที่ 20 สิงหาคม 2565 นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กำชับกรมการปกครอง กระทรวงมหาดไทย เข้มงวดการออกใบอนุญาตให้ซื้ออาวุธปืนและเครื่องกระสุนปืน (แบบ ป.3) หลังพบเจ้าหน้าที่รัฐเข้าไปมีส่วนเกี่ยวข้องเครือข่ายค้าอาวุธปืนข้ามชาติ เน้นย้ำให้ดำเนินการตามกฎหมายกับผู้กระทำความผิดทั้งทางวินัย และทางอาญา
นายอนุชาฯ กล่าวว่า นายกรัฐมนตรีสั่งการ หากพบเจ้าหน้าที่รัฐคอยอำนวยความสะดวกปฏิบัติ หรือปฏิบัติมิชอบโดยเกิดความเสียหายแก่ผู้หนึ่งผู้ใด หรือปฏิบัติหน้าที่หรือละเว้นปฏิบัติหน้าที่โดยทุจริต ร่วมกันจำหน่ายอาวุธปืน หรือเครื่องกระสุนปืนโดยไม่ได้รับอนุญาต ให้ดำเนินการตามกฎหมายให้ถึงที่สุด รวมถึงผู้ร่วมขบวนการทุกคน พร้อมกับขยายผลกวาดล้างเครือข่าย เพื่อป้องกันการลักลอบดำเนินการผิดกฎหมาย รวมทั้งการเชื่อมโยงในเรื่องของการก่อวินาศกรรมภายในประเทศด้วย
“นายกรัฐมนตรีห่วงใยประชาชน หวั่นตกเป็นเหยื่อขบวนการ ขอประชาชนอย่าหลงเชื่อให้ความร่วมมือ อย่าให้เอกสารสำคัญของตัวเองกับใคร และอย่าเห็นแก่เงินค่าจ้าง ย้ำการค้าอาวุธเถื่อน และส่งออกอาวุธไปนอกราชอาณาจักร ถือเป็นบ่อนทำลายชาติ เป็นหนึ่งในปัญหาอาชญากรรมข้ามชาติที่มีผลกระทบต่อความมั่นคงของประเทศ ขอให้ประชาชนช่วยกันเป็นหูเป็นตา หากพบพฤติกรรมผิดปกติของกลุ่มบุคคล รวมถึงเจ้าหน้าที่ของรัฐเข้าไปมีส่วนเกี่ยวข้อง ให้แจ้งศูนย์รับเรื่องราวร้องทุกข์ 1111 หรือสถานีตำรวจในพื้นที่ ” นายอนุชาฯ กล่าว
วันพุธที่ 15 กันยายน 2564
โฆษกรัฐบาลมอบ "เครื่องช่วยหายใจ" สมทบโครงการ "ช่อง 3 เคียงข้างคนไทย ฝ่าภัยโควิด-19" รักษาผู้ป่วยติดเชื้อโควิด-19 สนองตอบนโยบายนายกรัฐมนตรี "รวมไทย สร้างชาติ"
โฆษกรัฐบาลมอบ "เครื่องช่วยหายใจ" สมทบโครงการ "ช่อง 3 เคียงข้างคนไทย ฝ่าภัยโควิด-19" รักษาผู้ป่วยติดเชื้อโควิด-19 สนองตอบนโยบายนายกรัฐมนตรี "รวมไทย สร้างชาติ" รวมใจรัฐ-เอกชน-ประชาชน ช่วยเหลือผู้ป่วยโควิด เผยนายกฯ ลงพื้นที่ชัยนาทติดตามน้ำเหนือ บ่ายนี้
วันที่ 15 กันยายน 64 นายธนกร วังบุญคงชนะ โฆษกประจำสำนักนายกรัฐมนตรี มอบเครื่องช่วยหายใจที่ได้จัดซื้อสำหรับใช้ในการรักษาผู้ป่วยติดเชื้อโควิด-19 จำนวน 9 เครื่อง เพื่อสมทบให้กับโครงการ "ช่อง 3 เคียงข้างคนไทย ฝ่าภัยโควิด-19"ณ อาคารมาลีนนท์ ซึ่งเป็นหนึ่งในโครงการช่วยเหลือในการจัดซื้ออุปกรณ์ทางการแพทย์ให้กับโรงพยาบาลทั่วประเทศ โดยมีนายสรยุทธ สุทัศนะจินดา เป็นผู้รับมอบ
นายธนกร ฯ ยังกล่าวว่า วันนี้ได้เดินทาง ร่วมกับ ดร.แคทลีน มาลีนนท์ ประธานเจ้าหน้าที่บริหารไทยโซล่าร์ เอนเนอร์ยี่ จำกัด (มหาชน) พร้อมกลุ่มเพื่อนธนกร ที่ได้สมทบทุน เพื่อนำเงินไปช่วยเหลือประชาชนที่ได้รับผลกระทบจากโควิด-19 และบุคลากรทางการแพทย์ที่ผ่านมาได้ซื้อข้าวกล่องจากร้านค้าที่ได้รับผลกระทบจากโควิด-19 ไปแจกให้กับพี่น้องประขาชน และมอบให้บุคลากรทางการแพทย์และเจ้าหน้าที่ที่เกี่ยวข้องแทนกำลังใจ ตามโรงพยาบาลต่าง ๆ อย่างต่อเนื่อง สอดคล้องกับนโยบายและแนวคิดของรัฐบาลที่เปิดให้ภาคเอกชนและประชาชน เข้ามามีส่วนในการให้ความช่วยเหลือคนไทย และเป็นส่วนหนึ่งในการช่วยสนับสนุนการทำงานร่วมกับภาครัฐในการดูแลผู้ป่วยติดเชื้อโควิด-19 เพื่อร่วมขับเคลื่อนประเทศ ภายใต้สถานการณ์โควิด – 19 ด้วย
โฆษกประจำสำนักนายกรัฐมนตรียังเปิดเผยว่า ช่วงบ่ายวันนี้ จะได้ติดตามพลเอกประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม และคณะลงพื้นที่เยี่ยมผู้ประสบภัยน้ำท่วมจังหวัดชัยนาท เพื่อติดตามสถานการณ์น้ำเหนือหลากและวางแผนป้องกันพื้นที่เจ้าพระยาตอนล่างด้วย
.....................................
วันจันทร์ที่ 28 มีนาคม 2565
ค้ำให้! บสย. เปิดรับค้ำประกัน Soft Loan ระยะพิเศษ ช่วย SMEs เข้าถึงสินเชื่อ สมัครได้ 1 เม.ย. 65 – 31 ธ.ค. 66
.....
บรรษัทประกันสินเชื่ออุตสาหกรรมขนาดย่อม (บสย.) เปิดรับคำขอโครงการค้ำประกันสินเชื่อระยะพิเศษ Soft Loan Extra แก่ผู้ประกอบการ SMEs โดย ยกเว้นค่าดำเนินการค้ำประกัน ค่าธรรมเนียม 2 ปีแรก เพียง 1% ต่อปี จากปกติ 1.75% เนื่องจากรัฐบาลออกให้ 0.75% ระยะเวลาค้ำประกันสูงสุด 8 ปี ขอได้ตั้งแต่ 1 เม.ย. 65 – 31 ธ.ค. 66
.
คาดว่าจะช่วยผู้ประกอบการ SMEs ให้ได้รับสินเชื่อต่อเนื่องไม่ต่ำกว่า 67,400 ราย ก่อให้เกิดสินเชื่อในระบบสถาบันการเงินเพิ่มขึ้นไม่ต่ำกว่า 84,000 ล้านบาท ลดความกังวลของธนาคารเรื่องการผิดนัดชำระหนี้ ผู้ประกอบการและประชาชนที่สนใจ ขอคำปรึกษาได้ที่ บสย. โทร 02-890-9999
.
อ่านเพิ่มเติม คลิก >>https://www.thaigov.go.th/news/contents/details/52985
#ไทยคู่ฟ้า#ร่วมต้านโควิด19
-------------------
วันจันทร์ที่ 4 กรกฎาคม 2565
ปลัดกอบชัยฯ นำคณะผู้บริหาร ลงพื้นที่ติดตามความก้าวหน้า โครงการจัดตั้งศูนย์ทดสอบยานยนต์และยางล้อแห่งชาติ จ.ฉะเชิงเทรา
ปลัดกอบชัยฯ นำคณะผู้บริหาร ลงพื้นที่ติดตามความก้าวหน้าโครงการ จัดตั้งศูนย์ทดสอบยานยนต์และยางล้อแห่งชาติ จ.ฉะเชิงเทรา
วันนี้ (4 กรกฎาคม 2565) เวลา 10.00 น. นายกอบชัย สังสิทธิสวัสดิ์ ปลัดกระทรวงอุตสาหกรรม พร้อมด้วย นายภานุวัฒน์ ตริยางกูรศรี รองปลัดกระทรวงอุตสาหกรรม นายเดชา จาตุธนานันท์ นายทาวัน ทวีถาวรสวัสดิ์ ผู้ตรวจราชการกระทรวงอุตสาหกรรม นายเอกนิติ รมยานนท์ รองเลขาธิการสำนักงานมาตรผลิตภัณฑ์อุตสาหกรรม นายวันชัย เกาะสูงเนิน อุตสาหกรรมจังหวัดฉะเชิงเทรา นายพิสิฐ รังสฤษฎ์วุฒิกุล ผู้อำนวยการสถาบันยานยนต์ และเจ้าหน้าที่กระทรวงอุตสาหกรรม ลงพื้นที่เยี่ยมชมและติดตามความคืบหน้าโครงการจัดตั้งศูนย์ทดสอบยานยนต์และยางล้อแห่งชาติ (Automotive and Tyre Testing, Research and Innovation Center : ATTRIC) อำเภอสนามชัยเขต จังหวัดฉะเชิงเทรา
โครงการจัดตั้งศูนย์ทดสอบยานยนต์และยางล้อแห่งชาติ กระทรวงอุตสาหกรรม ได้มอบหมายให้สานักงานมาตรฐานผลิตภัณฑ์อุตสาหกรรม (สมอ.) ดำเนินโครงการจัดตั้งศูนย์ทดสอบยานยนต์และยางล้อแห่งชาติ (Automotive and Tyre Testing, Research and Innovation Center – ATTRIC) บนพื้นที่ 1,235 ไร่ ณ บริเวณเขตสวนป่าลาดกระทิง ตำบลลาดกระทิง อำเภอสนามชัยเขต จังหวัดฉะเชิงเทรา ในเขตพัฒนาพิเศษภาคตะวันออก (Eastern Economic Corridor : EEC)
.
โครงการจัดตั้งศูนย์ทดสอบยานยนต์และยางล้อแห่งชาติ เป็นส่วนหนึ่งในการส่งเสริมและยกระดับคุณภาพ ผลิตภัณฑ์ยานยนต์ ชิ้นส่วน ยานยนต์ และยางล้อของไทย ไปสู่การเป็นซุปเปอร์คลัสเตอร์ (Super Cluster) ตามยุทธศาสตร์ของประเทศและศักยภาพของพื้นที่ สนับสนุนให้มีการออกแบบ วิจัยพัฒนา และนวัตกรรม ตลอดจนเป็นศูนย์กลางการเรียนรู้และถ่ายทอด เทคโนโลยีให้กับภาคส่วนต่าง ๆ ที่เกี่ยวข้อง ทำให้ไทยเป็นผู้นำและเป็นศูนย์กลางการทดสอบและรับรองในภูมิภาคอาเซียน มีบุคลากรที่มีความรู้และความสามารถในด้านผลิตภัณฑ์ยานยนต์ ชิ้นส่วน ยานยนต์ และยางล้อ สามารถทดสอบและรับรองได้เองในประเทศ เป็นการอำนวยความสะดวกให้กับผู้ประกอบการในประเทศที่ไม่ต้องส่งผลิตภัณฑ์ยานยนต์ ชิ้นส่วนยานยนต์ และยางล้อ ไปทดสอบที่ต่างประเทศ พร้อมทั้งสร้างแรงจูงใจให้กับผู้ลงทุนตัดสินใจเข้ามาลงทุนในประเทศไทย ทำให้เศรษฐกิจของประเทศเกิดการพัฒนาและเจริญเติบโตยิ่งขึ้น และเป็นโครงการที่สำคัญที่จะช่วยสนับสนุนให้ไทยเป็นฐานการผลิตยานยนต์ไฟฟ้าที่สำคัญของโลกตามแผนพัฒนาเศรษฐกิจและสังคมแห่งชาติ โดยเฉพาะการเป็นศูนย์ทดสอบเพื่อรองรับมาตรฐานยานยนต์ไฟฟ้า ยางล้อ ชิ้นส่วนยานยนต์ รวมทั้งการทดสอบแบตเตอรี่ยานยนต์ไฟฟ้า
#กระทรวงอุตสาหกรรม
#สำนักงานมาตรฐานผลิตภัณฑ์อุตสาหกรรม
#ศูนย์ทดสอบยานยนต์และยางล้อแห่งชาติ
#AutomotiveandTyreTestingResearchandInnovationCenter
#ATTRIC
#PRMOI
#PRINDUSTRY
วันจันทร์ที่ 7 กุมภาพันธ์ 2565
นายกฯ ยืนยันรัฐบาลดูแลประชาชนทุกกลุ่ม แก้ไขปัญหาราคาน้ำมันอย่างต่อเนื่อง วอนประชาชนเข้าใจในสถานการณ์ขณะนี้
นายกฯ ยืนยันรัฐบาลดูแลประชาชนทุกกลุ่ม แก้ไขปัญหาราคาน้ำมันอย่างต่อเนื่อง วอนประชาชนเข้าใจในสถานการณ์ขณะนี้
วันนี้ (7 กุมภาพันธ์ 2565) เวลา 10.15 น. ณ บริเวณทางเชื่อมตึกสันติไมตรีและตึกไทยคู่ฟ้า ทำเนียบรัฐบาล พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ให้สัมภาษณ์สื่อมวลชน ภายหลังเป็นประธานพิธีมอบรางวัลองค์กรที่มีความเป็นเลิศในการบริหารจัดการด้านการเงินการคลัง ประจำปีงบประมาณ พ.ศ. 2563 ถึงกรณีราคาน้ำมัน โดยนายกรัฐมนตรียืนยัน รัฐบาลดูแลประชาชนทุกกลุ่ม เมื่อราคาน้ำมันสูงขึ้น รัฐบาลได้ทำทุกวิธีการในการดูแลให้ราคาไม่สูงเกินที่จะทำให้เกิดความเดือดร้อน ทั้งนี้ ในการดำเนินงาน จะต้องคำนึงถึงงบประมาณ และกลไกราคาน้ำมันในต่างประเทศด้วย ขอให้ประชาชนเข้าใจสถานการณ์ในขณะนี้ เนื่องจากได้รับความเดือดร้อนกันทุกภาคส่วน ทั้งภาคการผลิต ภาคการบริโภค ภาคการขนส่ง ดังนั้น จะต้องช่วยกันในเมื่อสถานการณ์ยังเป็นเช่นนี้อยู่ ซึ่งในส่วนของรัฐบาลก็จะดำเนินการแก้ปัญหาอย่างต่อเนื่อง
วันจันทร์ที่ 4 เมษายน 2565
กรมทางหลวงชนบท ซ่อมสร้างผิวทางลาดยางและปรับปรุงผิวทางลาดยางเดิมนำกลับมาใช้ใหม่ถนนสาย นย.2011 จังหวัดนครนายก คาดแล้วเสร็จกลางปี 2565
เน้นประหยัดเวลาคุ้มค่าตามหลักวิศวกรรม สามารถเปิดใช้งานได้ทันทีเมื่อดำเนินการเสร็จตามนโยบายของรัฐมนตรีว่าการกระทรวงคมนาคม
กรมทางหลวงชนบท (ทช.) กระทรวงคมนาคม รายงานความคืบหน้าโครงการซ่อมสร้างผิวทางลาดยางและปรับปรุงผิวทางลาดยางเดิมนำกลับมาใช้ใหม่ (HOT MIX In – Place Recycling แบบ RE – Paving) บนถนนทางหลวงชนบทสายนย.2011 แยกทางหลวงแผ่นดินหมายเลข 33 - บ้านพรหมณี อำเภอเมือง จังหวัดนครนายก ปัจจุบันผลการดำเนินงานมีความก้าวหน้าไปแล้วกว่าร้อยละ 63 ขณะนี้อยู่ระหว่างดำเนินการในส่วนของผิวจราจรคอนกรีต ซึ่งจะเร่งรัดงานให้แล้วเสร็จตามแผนที่วางไว้ โดยคาดว่าจะดำเนินการแล้วเสร็จสมบูรณ์ในเดือนมิถุนายน 2565
นายอภิรัฐ ไชยวงศ์น้อย อธิบดีกรมทางหลวงชนบท กล่าวว่า ปัจจุบัน ทช. ได้ดำเนินการซ่อมบำรุงด้วยวิธีซ่อมสร้างผิวทางลาดยางและปรับปรุงผิวทางลาดยางเดิมนำกลับมาใช้ใหม่ (HOT MIX In - Place Recycling แบบ RE - Paving) บนถนนทางหลวงชนบทสาย นย.2011 แยกทางหลวงแผ่นดินหมายเลข 33 - บ้านพรหมณี อำเภอเมือง จังหวัดนครนายก ช่วง กม. ที่ 0+000 - กม. ที่ 10+094 ระยะทางประมาณ 10 กิโลเมตร ซึ่งเป็นหนึ่งในเส้นทางที่ ทช. ได้อนุญาตให้บริษัท ปตท. จำกัด (มหาชน) ดำเนินการก่อสร้างโครงการท่อส่งก๊าซธรรมชาติเส้นที่ 4 (ระยอง – แก่งคอย) ทั้งนี้ ทช.ได้ตรวจสอบพบว่าถนนทางหลวงชนบทสาย นย.2011 ได้รับผลกระทบจากการวางท่อก๊าซธรรมชาติ ทช. จึงได้สรุปแนวทางการซ่อมบำรุงถนน ทางหลวงชนบทสาย นย.2011 ซึ่งได้รับการสนับสนุนงบประมาณจาก ปตท. รวมทั้งสิ้น 234.770 ล้านบาท โดย ทช.ได้กำหนดรูปแบบวิธีการซ่อมบำรุงด้วยวิธีซ่อมสร้างผิวทางลาดยางและปรับปรุงผิวทางลาดยางเดิมนำกลับมาใช้ใหม่ (HOT MIX In - Place Recycling แบบ RE - Paving) และถนนผิวทางคอนกรีต เพื่อรองรับปริมาณจราจรและรถบรรทุกที่สูงเพิ่มมากขึ้น และเพื่อไม่ให้ส่งผลกระทบต่อแนวท่อก๊าซที่วางอยู่ในสายทาง ตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม เนื่องจากสายทางดังกล่าวเป็นเส้นทางการขนส่งสินค้าเชื่อมระหว่างอำเภอองครักษ์ จังหวัดนครนายก กับอำเภอบางน้ำเปรี้ยว จังหวัดฉะเชิงเทรา มีปริมาณการจราจรสูงถึง 14,000 คัน/วัน
วันพฤหัสบดีที่ 13 มกราคม 2565
กสร. มุ่งแรงงานสัมพันธ์เชิงรุกลดปัญหาการเลิกจ้าง และข้อพิพาทแรงงาน
กรมสวัสดิการและคุ้มครองแรงงานขานรับนโยบายลดปัญหาการเลิกจ้าง และข้อพิพาทแรงงาน ในช่วงภาวะวิกฤติ COVID – 19 นำระบบการบริหารจัดการแรงงานสัมพันธ์เชิงรุกป้อนสถานประกอบกิจการ ผ่านกลไกศูนย์ปฏิบัติการแรงงานสัมพันธ์ระดับภูมิภาค
นายนิยม สองแก้ว อธิบดีกรมสวัสดิการและคุ้มครองแรงงาน (กสร.)เปิดเผยว่า ภายใต้สถานการณ์การแพร่ระบาดของโรคติดเชื้อไวรัสโคโรนา 2019 และการปรับตัวของภาคอุตสาหกรรมในยุคที่มีการเปลี่ยนแปลงด้านนวัตกรรม เทคโนโลยีสมัยใหม่ (Disruptive Technology) ส่งผลทำให้เกิดการเปลี่ยนแปลงรูปแบบการจ้างงานตามโลกยุคดิจิทัล ที่ใช้เทคโนโลยีเป็นหลักในการทำงาน ซึ่งกระทบต่อการบริหารกิจการของนายจ้าง ทำให้เกิดการเปลี่ยนแปลงสภาพการจ้างของลูกจ้างอย่างรุนแรง มีการเลิกจ้างลูกจ้างเพิ่มขึ้น รวมทั้งการจ้างงานที่มีแนวโน้มมีความขัดแย้งระหว่างนายจ้าง ลูกจ้าง ตลอดจนการเปลี่ยนแปลงของเศรษฐกิจไทยภายใต้บริบทใหม่ (New Normal) ที่ไม่อาจหลีกเลี่ยงได้นายสุชาติ ชมกลิ่น รัฐมนตรีว่าการกระทรวงแรงงานได้เล็งเห็นถึงการเปลี่ยนแปลงดังกล่าว โดยมอบนโยบายส่งเสริมแรงงานสัมพันธ์เชิงรุกในภาวะวิกฤตภายใต้บริบทใหม่ (New Normal) ให้กรมสวัสดิการและคุ้มครองแรงงานดำเนินการสร้างความสัมพันธ์อันดีระหว่างนายจ้าง ลูกจ้าง เพื่อลดปัญหาการเลิกจ้าง โดยใช้มาตรการและแนวทางบรรเทาปัญหาการเลิกจ้าง ให้การเลิกจ้างลูกจ้างเป็นหนทางสุดท้าย รวมทั้งเพื่อลดปัญหาข้อขัดแย้ง ข้อพิพาทแรงงาน ทำให้เกิดความร่วมมือแก้ไขปัญหาในสถานประกอบกิจการด้วยระบบทวิภาคี โดยใช้หลักสุจริตใจในการปรึกษาหารือร่วมกัน รวมถึงการช่วยเหลือเยียวยาได้อย่างรวดเร็วและทั่วถึงหากเกิดผลกระทบจากปัญหาข้อขัดแย้งและการเลิกจ้าง
อธิบดี กสร.กล่าวเพิ่มเติมว่า กรมสวัสดิการและคุ้มครองแรงงานได้จัดประชุมศูนย์ปฏิบัติการแรงงานสัมพันธ์ระดับภูมิภาค เพื่อให้เป็นกลไกในการสร้างภาคีเครือข่ายแรงงานสัมพันธ์เข้าสู่นิคมอุตสาหกรรมและสถานประกอบกิจการในแต่ละพื้นที่ทั่วประเทศ โดยส่งเสริมและสร้างความสัมพันธ์อันดีระหว่างนายจ้าง ลูกจ้าง และองค์กรแรงงานในสถานประกอบกิจการให้รับฟังความคิดเห็นข้อเสนอแนะและร่วมกันหาแนวทางในการแก้ไขปัญหาความขัดแย้งในสถานประกอบกิจการ พร้อมทั้งแสดงความมุ่งมั่นนำการบริหารแรงงานสัมพันธ์ที่ดีด้วยระบบทวิภาคี เพื่ออยู่ร่วมกันแบบสมานฉันท์ มีความรับผิดชอบบนพื้นฐานของการทำงานร่วมกันภายใต้กฎหมายซึ่งจะทำให้ทั้งสองฝ่ายสามารถอยู่ร่วมกันอย่างสันติสุข ส่งผลดีต่อเศรษฐกิจโดยรวมของประเทศสืบไป
วันพฤหัสบดีที่ 15 กรกฎาคม 2564
เริ่มแล้ว คาราวานรถพุ่มพวง ลดราคาช่วยประชาชน
....
รอชอปปิงกันที่หน้าบ้านได้เลยครับ กับรถโมบายพาณิชย์ ลดราคา! ช่วยประชาชน ที่จะขนของเด็ดราคาประหยัดไปเสิร์ฟกันถึงที่ โดยในระยะแรกจะเริ่มที่ 10 จังหวัด ที่มีการล็อกดาวน์ – เคอร์ฟิว (กทม. นนทบุรี ปทุมธานี นครปฐม สมุทรสาคร สมุทรปราการ นราธิวาส ปัตตานี ยะลา และสงขลา) รวมกว่า 300 คัน เพื่อลดภาระค่าครองชีพประชาชนในช่วงวิกฤตโควิดเช่นนี้
.
ไอเท็มเด็ดที่ไม่ควรพลาด ประกอบด้วย ข้าวหอมไทย 5 กก. 120 บ./ ไข่ไก่ แผง 30 ฟอง 89 บ./ น้ำมันพืช 1 ลิตร 42 บาท/ น้ำตาลทราย กก. ละ 20 บ./ หน้ากากอนามัย 50 ชิ้น 55 บาท/ เจลล้างมือ 30 มล. 10 บาท/ ยาลดไข้ ลดราคา 17 - 27% และสินค้าอื่น ๆ อีกมากมายที่จำเป็นในชีวิตประจำวัน
.
สำหรับเรื่องความปลอดภัยก็มั่นใจได้เลย เพราะรถทุกคันที่ออกจำหน่ายสินค้าจะต้องปฏิบัติตามมาตรการของกระทรวงสาธารณสุข ดังนี้
1.จนท. จำหน่ายสินค้า ต้องเข้ารับการตรวจเชื้อซ้ำทุกสัปดาห์ สวมหน้ากากอนามัย ถุงมือตลอดเวลา
2.สินค้าทั้งหมดต้องผ่านการฉีดพ่นฆ่าเชื้อ
3.ผู้ซื้อสั่งสินค้าผ่านใบสั่งซื้อ โดย จนท. จะเป็นผู้จัดสินค้าใส่ถุงและส่งให้กับผู้ซื้อทุกคน
.
นอกจากนี้ ยังสามารถติดตามรถโมบายพาณิชย์ฯ แบบเรียลไทม์ได้จาก LINE@ mobilepanich หรือเว็บไซต์ https://โมบายพาณิชย์ .com สำหรับจังหวัดอื่น ๆ รอติดตามได้เลยนะครับ เพราะได้มีการตั้งเป้าไว้แล้วว่าจะกระจายให้ครบทุกจังหวัดทั่วประเทศ รวมกว่า 1,000 คัน อย่างแน่นอน
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันศุกร์ที่ 12 พฤศจิกายน 2564
ปลัดกระทรวงวัฒนธรรม ร่วมบันทึกเทปในรายการ NBT รวมใจ สู้ภัยโควิด-19 @ทำเนียบรัฐบาล ประเด็น เจาะลึก..มาตรการควบคุมโควิด-19 ในงานลอยกระทง และเทศกาลงานประเพณีต่างๆ
ปลัดกระทรวงวัฒนธรรม ร่วมบันทึกเทปในรายการ NBT รวมใจ สู้ภัยโควิด-19 @ทำเนียบรัฐบาล ประเด็น เจาะลึก..มาตรการควบคุมโควิด-19 ในงานลอยกระทง และเทศกาลงานประเพณีต่างๆ
วันที่ ๑๒ พฤศจิกายน ๒๕๖๔ เวลา ๑๑.๐๐ น. นางยุพา ทวีวัฒนะกิจบวร ปลัดกระทรวงวัฒนธรรม ร่วมบันทึกเทปในรายการ NBT รวมใจ สู้ภัยโควิด-19 @ทำเนียบรัฐบาล ประเด็น เจาะลึก..มาตรการควบคุมโควิด-19 ในงานลอยกระทง และเทศกาลงานประเพณีต่างๆ ออกอากาศทางสถานีวิทยุโทรทัศน์แห่งประเทศไทย NBT 2HD ณ ตึกสันติไมตรี ทำเนียบรัฐบาล สามารถติดตามรับชมได้ทาง https://youtu.be/hurxuC87X-o
วันอาทิตย์ที่ 17 ตุลาคม 2564
กระทรวงยุติธรรม โดยสถาบันนิติวิทยาศาสตร์ ร่วมหารือเครือข่ายนิติวิทยาศาสตร์ภูมิภาคเอเชียครั้งที่ 13 มั่นใจสามารถยกระดับงานด้านนิติวิทยาศาสตร์ไทยให้มีประสิทธิภาพทุกมิติ
กระทรวงยุติธรรม โดยสถาบันนิติวิทยาศาสตร์ ร่วมหารือเครือข่ายนิติวิทยาศาสตร์ภูมิภาคเอเชียครั้งที่ 13 มั่นใจสามารถยกระดับงานด้านนิติวิทยาศาสตร์ไทยให้มีประสิทธิภาพทุกมิติ พร้อมก้าวสู่ความทันสมัยและเป็นสากล หวังกระตุ้นการรับรู้แก้ประชาชน
พันตำรวจเอกทรงศักดิ์ รักศักดิ์สกุล ผู้อำนวยการสถาบันนิติวิทยาศาสตร์ เปิดเผยว่า ตนในฐานะตัวแทนสถาบันนิติวิทยาศาสตร์ประเทศไทย ได้เข้าร่วมการประชุมเครือข่ายนิติวิทยาศาสตร์แห่งภูมิภาคเอเชียครั้งที่ 13 ประจำปี 2021 (13TH ASIAN FORENSIC SCIENCES NETWORK ANNUAL MEETING AND SYMPOSIUM) ระหว่างวันที่ 12 ตุลาคม – 15 ตุลาคม 2564 ที่มีประเทศฟิลิปปินส์เป็นเจ้าภาพการประชุมผ่านระบบวิดีโอคอนเฟอร์เรนซ์ พร้อมด้วยคณะกรรมการบริหารเครือข่ายอีก 7 ประเทศ ได้แก่ Health Sciences Authority (สิงคโปร์), Central Institute of Forensic Science (ไทย), Institute of Forensic Science (จีน), National Forensic Services (เกาหลีใต้), Department of Chemistry (มาเลเซีย), Forensic Lab, Center of Indonesian National Police (อินโดนีเซีย), และ Department of Scientific Services (บรูไน) โดยสถาบันนิติวิทยาศาสตร์ ประเทศไทย ถือเป็นหนึ่งในคณะกรรมการบริหารเครือข่ายนิติวิทยาศาสตร์แห่งเอเชีย (AFSN) เพื่อร่วมกำหนดนโยบาย และแผนงานที่จะดำเนินการเสริมสร้างความแข็งแกร่งให้กับเครือข่ายนิติวิทยาศาสตร์แห่งเอเชียก้าวสู่ระดับสากล
พันตำรวจเอกทรงศักดิ์ ยืนยันว่า การประชุมเครือข่ายนิติวิทยาศาสตร์แห่งเอเชียมีความสำคัญและเป็นประโยชน์เป็นอย่างมาก เพราะจะช่วยให้ผู้เชี่ยวชาญด้านนิติวิทยาศาสตร์ไทยได้มีโอกาสแลกเปลี่ยนองค์ความรู้ร่วมกับนักนิติวิทยาศาสตร์จากทั่วทุกมุมโลก ก่อนจะนำมาปรับปรุงและพัฒนาประสิทธิภาพงานด้านนิติวิทยาศาสตร์ของเราให้ทันสมัยมากขึ้น โดยผ่านการจัดกิจกรรมและโครงการต่าง ๆ ที่จัดขึ้นเป็นประจำทุกปี นอกจากนี้ ยังทำให้เราสามารถประยุกต์ใช้กิจกรรมทางด้านนิติวิทยาศาสตร์จากเครือข่ายนิติวิทยาศาสตร์แห่งภูมิภาคเอเชีย ในการกระตุ้นการรับรู้ ความรู้ความเข้าใจในด้านนิติวิทยาศาสตร์ที่ถูกต้องให้กับประชาชน โดยเฉพาะอย่างยิ่งในเด็กและเยาวชน
“เรามีการจัดกิจกรรมต่าง ๆ ขึ้นอย่างต่อเนื่องทุกปี เช่น โครงการ AFSN Annual Meeting and Symposium ที่จะคอยเปลี่ยนประเทศสมาชิกเพื่อเป็นเจ้าภาพ และปัจจุบันสถาบันนิติฯ ยังได้เข้าร่วมเป็นสมาชิก AFSN workgroup จำนวน 8 Workgroup ในฐานะประธานและเลขานุการ ประกอบด้วย DNA Workgroup ,Toxicology Workgroup, Trace Evidence Workgroup, Crime Scene Investigation Workgroup, Digital Forensic Workgroup, Questioned Document Workgroup, Fingerprint Workgroup และ Quality Assurance & Standards Committee ทำให้เห็นว่าการพัฒนางานด้านนิติวิทยาศาสตร์ของเราเป็นไปในทิศทางที่ดีอย่างมากภายใต้การทำงานอย่างต่อเนื่อง” พันตำรวจเอกทรงศักดิ์ ระบุ
วันจันทร์ที่ 28 มีนาคม 2565
มาตรการบรรเทาผลกระทบสถานการณ์ยูเครน-รัสเซีย เริ่ม พ.ค.-ก.ค.65
วันพฤหัสบดีที่ 24 มีนาคม 2565
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลออกมาตรการเร่งด่วนบรรเทาผลกระทบสถานการณ์ยูเครน-รัสเซียต่อประชาชน เริ่มเดือน พ.ค.-ก.ค. 2565 ได้แก่ เพิ่มเงินช่วยเหลือแก่ผู้ถือบัตรสวัสดิการแห่งรัฐเพื่อซื้อก๊าซหุงต้มจาก 45 บาท เป็น 100 บาท/เดือน ช่วยค่าน้ำมันแก๊สโซฮอล์แก่ผู้ขับขี่มอเตอร์ไซค์รับจ้างที่ขึ้นทะเบียนกับกรมการขนส่งทางบก 250 บาท/เดือน คงราคาขายปลีกก๊าซ NGV ที่ 15.59 บาท/กก. ให้ผู้ขับขี่แท็กซี่มิเตอร์โครงการลมหายใจเดียวกันซื้อก๊าซได้ในราคา 13.62 บาท/กก. ลดค่า Ft ไฟฟ้าลง 22 สต./หน่วย สำหรับผู้ใช้ไฟฟ้าไม่เกิน 300 หน่วย ในเดือน พ.ค.-ส.ค. ตรึงราคาขายปลีกน้ำมันดีเซลที่ 30 บาท/ลิตร ถึงสิ้นเดือน เม.ย. หลังจากนั้นรัฐบาลช่วยราคาส่วนที่ปรับเพิ่มครึ่งหนึ่ง กำกับดูแลการปรับราคาก๊าซหุงต้ม และลดอัตราเงินสมทบแก่ลูกจ้างผู้ประกันตน
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันพฤหัสบดีที่ 23 มิถุนายน 2565
รัฐบาลขับเคลื่อนกิจการอวกาศ เตรียมส่งดาวเทียมสำรวจโลกดวงแรกของไทยขึ้นสู่อวกาศต้นปีหน้า
รัฐบาลขับเคลื่อนกิจการอวกาศ เตรียมส่งดาวเทียมสำรวจโลกดวงแรกของไทยขึ้นสู่อวกาศต้นปีหน้า
วันที่ 23 มิถุนายน 2565 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า รัฐบาลภายใต้การนำของ พลเอก ประยุทธ์ จันทร์โอชา นายกรัฐมนตรี ได้ขับเคลื่อนการลทำงานอย่างต่อเนื่อง เพื่อให้ประเทศไทยและประชาชนทุกกลุ่มใช้ประโยชน์จากดิจิทัลได้อย่างสูงสุด ความคืบหน้าล่าสุด การพัฒนาดาวเทียมเล็ก “THEOS-2” ตามนโยบายของรัฐบาล ที่พัฒนาโดยวิศวกรดาวเทียมชาวไทยกว่า 20 คน จากสำนักงานพัฒนาเทคโนโลยีอวกาศและภูมิสารสนเทศ (GISTDA) ร่วมกับผู้เชี่ยวชาญด้านการสร้างดาวเทียมจากประเทศอังกฤษ เป็นเวลากว่า 2 ปีได้เดินทางถึงประเทศไทยแล้ว ซึ่งขณะนี้ อยู่ระหว่างทดสอบระบบดาวเทียม ณ ศูนย์ประกอบและทดสอบดาวเทียม อุทยานรังสรรค์นวัตกรรมอวกาศ อำเภอศรีราชา จังหวัดชลบุรี ก่อนส่งขึ้นสู่อวกาศในต้นปี 2566
สำหรับ ดาวเทียมเล็ก “THEOS-2”เป็นดาวเทียมสำรวจโลกดวงแรกของไทย มีน้ำหนัก 100 กิโลกรัม พร้อมด้วยระบบเซนเซอร์และกล้องถ่ายภาพ ประกอบด้วย กล้องถ่ายภาพโลก กล้องถ่ายภาพดาวเทียม อุปกรณ์วัดสนามแม่เหล็กโลก อุปกรณ์วัดการเคลื่อนไหว อุปกรณ์วัดความเข้มของแสงอาทิตย์ และอุปกรณ์จีพีเอส สามารถบันทึกภาพที่มีรายละเอียดประมาณ 1 เมตร ต่อ pixel เมื่อส่งขึ้นสู่อวกาศแล้ว จะโคจรรอบโลกวันละ 13-14 รอบ และผ่านประเทศไทย 3-4 รอบต่อวัน ถือเป็นความก้าวหน้าด้านพัฒนากิจการอวกาศของไทย ซึ่งจะเป็นประโยชน์ต่อการพัฒนาประเทศ
นอกจากนี้ ยังมีความร่วมมือระหว่างสถาบันวิจัยวิทยาศาสตร์และเทคโนโลยีแห่งประเทศไทย (วว.) กระทรวงการอุดมศึกษา วิทยาศาสตร์ วิจัยและนวัตกรรม (อว.) บริษัทอุตสาหกรรมการบิน จำกัด (TAI) สมาคมส่งเสริมการรับช่วงการผลิตไทย (TSC) และสำนักงานพัฒนาเทคโนโลยีอวกาศและภูมิสารสนเทศ (GISTDA) ร่วมลงนามบันทึกข้อตกลงความเข้าใจว่าด้วยการสร้างความร่วมมือด้านการวิจัยและพัฒนาทดสอบชิ้นส่วนอากาศยาน เพื่อส่งเสริมและพัฒนาขีดความสามารถที่เกี่ยวข้องกับอุตสาหกรรมการบินและอวกาศของประเทศไทย โดยมีระยะเวลาดำเนินงาน 3 ปี ภายใต้กรอบความร่วมมือของพันธมิตรทั้ง 4 หน่วยงาน สอดคล้องกับนโยบายของรัฐบาลที่ได้กำหนดยุทธศาสตร์ชาติในการพัฒนาอุตสาหกรรมภายในประเทศเพื่อการพึ่งพาตนเอง ลดการนำเข้า และเพิ่มความสามารถการแข่งขันในตลาด โดยเฉพาะด้านอุตสาหกรรมการบินและโลจิสติกส์ (S-Curve 7) และอุตสาหกรรมป้องกันประเทศ (S-Curve 11)
นางสาวรัชดาฯ กล่าวว่า รัฐบาลมุ่งมั่นผลักดันส่งเสริมการสร้าง และการผลิตชิ้นส่วนอากาศยาน บริภัณฑ์ภาคพื้น และอุปกรณ์สนับสนุนการซ่อมบำรุงอากาศยาน เพื่อสนับสนุนการซ่อมบำรุงอากาศยานพร้อมกับการสนับสนุนจากห้องปฏิบัติการที่ได้มาตรฐานในการทดสอบชิ้นงาน และให้การรับรองคุณภาพความปลอดภัยในการใช้งานตามมาตรฐาน AS9100D ทำให้ผู้ใช้งานมีความเชื่อมั่นในคุณภาพ และความปลอดภัยในชิ้นส่วนอากาศยานที่ผลิตภายในประเทศ รวมทั้ง กระตุ้นความเชื่อมั่นให้กับนักลงทุนในการใช้ประเทศไทยเป็นฐานการประกอบธุรกิจด้านการบินและอวกาศ
วันอังคารที่ 29 มิถุนายน 2564
Thailand ranks 1st among ASEAN countries on UN Sustainable Development Report 2021
Thailand ranks 1st among ASEAN countries on UN Sustainable Development Report 2021
Government Spokesperson Anucha Burapachaisri disclosed that Cambridge University Press has published Sustainable Development Report 2021, according to which Thailand ranks 43rdamong 165 countries across the world, 3rdin the Asian continent, and 1stamong ASEAN member countries.
The Sustainable Development Report 2021 presents progress of each country on achievement of the 17 Sustainable Development Goals (SDGs). Thailand’s overall score is74.19, which is higher than the regional average of 65.7. According to the report, the country has achieved considerable success in eradicating extreme poverty as part of SDG1, while SDG 4(Quality Education), SDG 6(Clean Water and Sanitation), and SDG 9(Industry, Innovation and Infrastructure) are on track toward SDG achievement. However, major challenges remain for SDG 2(Zero Hunger), SDG 3(Good Health and Wellbeing), SDG 10(Reduced Inequality), SDG 14(Life under Water), and SDG 15(Life on Land).
It was also reported that the annual report shows a reversal in progress for the first time since Heads of State of all 193 UN member countries agreed on these universal goals at a historic summit in 2015, as COVID-19 pandemic has created not only a global health emergency but also a sustainable development crisis.
วันศุกร์ที่ 22 ตุลาคม 2564
รัฐบาลชวนเที่ยวถนนคนเดินคลองโอ่งอ่าง
วันศุกร์ที่ 22 ตุลาคม 2564
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลชวนเที่ยวถนนคนเดินคลองโอ่งอ่าง กทม. ทุกวันศุกร์ เสาร์ และอาทิตย์ ระหว่างเวลา 15.00 – 20.00 น. ภายในงานมีกิจกรรม เช่น พายเรือคายัคฟรี มีให้บริการ 15 ลำ รอบละ 30 นาที ถ่ายภาพสตรีทอาร์ทสะท้อนอัตลักษณ์และวัฒนธรรมของชุมชนบริเวณกำแพงทางเดินริมคลอง ชมการแสดงดนตรี ดนตรีเปิดหมวก และการแสดงของเยาวชน มีการออกร้านจำหน่ายอาหาร เครื่องใช้ เครื่องประดับ ตลอดเส้นทางสองฝั่งคลองเพื่อฟื้นฟูเศรษฐกิจ กระตุ้นการท่องเที่ยว สร้างรายได้ให้แก่ประชาชน ทั้งนี้ ผู้ค้าจะเป็นผู้ที่ลงทะเบียนไว้กับสำนักงานเขตผ่านการตรวจคัดกรองเชื้อโควิด-19 ก่อนเข้าขายของในพื้นที่ และผู้เข้าร่วมงานจะต้องปฏิบัติตามมาตรการป้องกันโรคโควิด-19 อย่างเคร่งครัด
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันพุธที่ 20 ตุลาคม 2564
บีโอไอร่วมปลูกต้นไม้เนื่องในวัน “รักต้นไม้ประจำปีของชาติ 2564”
นางสาวดวงใจ อัศวจินตจิตร์ เลขาธิการคณะกรรมการส่งเสริมการลงทุน (บีโอไอ) พร้อมด้วย   นายชนินทร์ ขาวจันทร์ รองเลขาธิการบีโอไอ และเจ้าหน้าที่ ร่วมกิจกรรม "ปลูกต้นไม้เพื่อเพิ่มพื้นที่สีเขียว" เนื่องในวันรักต้นไม้ประจำปีของชาติ 2564
อันจะมีส่วนช่วยลดก๊าซคาร์บอนไดออกไซด์ ลดภาวะโลกร้อน สร้างให้เกิดความสมดุลของระบบนิเวศและการใช้ประโยชน์อย่างยั่งยืน ณ สำนักงานคณะกรรมการส่งเสริมการลงทุน
วันอังคารที่ 28 มิถุนายน 2565
Outlet กระทรวงอุตสาหกรรม ยกขบวนสินค้าราคาโรงงาน ช่วยเหลือค่าครองชีพประชาชน ในงาน FTI Expo 2022
Outlet กระทรวงอุตสาหกรรม ยกขบวนสินค้าราคาโรงงาน ช่วยเหลือค่าครองชีพประชาชน ในงาน FTI Expo 2022
Outlet กระทรวงอุตสาหกรรม ยกขบวนสินค้าราคาโรงงาน ช่วยเหลือค่าครองชีพประชาชน ในงาน FTI Expo 2022
พบกับสินค้าราคาพิเศษมากมาย ในงานนี้เท่านั้น ‼️
น้ำมันถั่วเหลือง 1 ลิตร เพียง 67 บาท (ปกติ 72 บาท)
น้ำตาลทราย 1 ก.ก. เพียง 18 บาท (ปกติ 22 บาท)
เครื่องใช้ไฟฟ้าราคาพิเศษจากดูโฮม
สินค้าอุตสาหกรรมราคาโรงงานจาก 17 จังหวัดภาคเหนือ
พบกันที่บูธ Outlet กระทรวงอุตสาหกรรม
บูธเลขที่ B00 หน้าห้อง Business Matching
29 มิถุนายน - 3 กรกฎาคม 2565 เวลา 10.00 - 20.00 น. ณ ศูนย์ประชุมนานาชาติฯ เชียงใหม่
ดูรายละเอียดงานเพิ่มเติมได้ที่ https://ftiexpo.com
วันศุกร์ที่ 2 กรกฎาคม 2564
ผลการปราบปรามผู้กระทำผิดกฎหมายสรรพสามิต ประจำปีงบประมาณ พ.ศ. 2564 ระหว่างวันที่ 25 มิถุนายน – 1 กรกฎาคม 2564
ผลการปราบปรามผู้กระทำผิดกฎหมายสรรพสามิต ประจำปีงบประมาณ พ.ศ. 2564 ระหว่างวันที่ 25 มิถุนายน – 1 กรกฎาคม 2564 พบการกระทำผิด จำนวน 287 คดี คิดเป็นเงินค่าปรับ 5.77 ล้านบาท
นายณัฐกร อุเทนสุต ที่ปรึกษาด้านพัฒนาระบบควบคุมทางสรรพสามิต ในฐานะโฆษกกรมสรรพสามิต เปิดเผยว่า ได้ดำเนินงานตามมาตรการเชิงรุกในการป้องกันและปราบปรามผู้กระทำผิดกฎหมายสรรพสามิตตามพระราชบัญญัติภาษีสรรพสามิต พ.ศ. 2560 และจูงใจผู้ที่อยู่นอกระบบให้เข้ามาสู่ระบบภาษี ซึ่งที่ผ่านมา กรมสรรพสามิตได้จัดทำแผนเฉพาะกิจปราบปรามผู้กระทำผิดกฎหมายสรรพสามิตโดยระดมกำลังเจ้าหน้าที่ชุดเฉพาะกิจจากสำนักตรวจสอบ ป้องกันและปราบปราม และเจ้าหน้าที่สรรพสามิต พื้นที่ทั่วประเทศพร้อมสนธิกำลังกับหน่วยงานที่เกี่ยวข้องร่วมกันตรวจสอบและปราบปรามการกระทำผิดกฎหมายสรรพสามิตตามพื้นที่เป้าหมายที่คาดว่าอาจมีการกระทำผิด เพื่อสร้างความเป็นธรรม โปร่งใส และ ความมั่นใจให้แก่ผู้ประกอบการที่เสียภาษีโดยสุจริต และเพื่อเป็นมาตรการเสริมทางอ้อมในการดูแลสุขภาพของผู้บริโภคให้บริโภคสินค้าที่ปลอดภัยและได้มาตรฐาน
สำหรับผลการปราบปรามผู้กระทำผิดกฎหมายสรรพสามิตทั่วประเทศ ปีงบประมาณ 2564 (ระหว่างวันที่ 25 มิถุนายน – 1 กรกฎาคม 2564) พบว่ามีการกระทำผิด จำนวน 287 คดี คิดเป็นเงินค่าปรับ 5.77 ล้านบาท โดยแยกเป็น สุรา จำนวน 164 คดี ค่าปรับ 1.59 ล้านบาท ยาสูบ จำนวน 70 คดี ค่าปรับ 2.35 ล้านบาท ไพ่ จำนวน 6 คดี ค่าปรับ 0.03 ล้านบาท น้ำมันและผลิตภัณฑ์น้ำมัน จำนวน 26 คดี ค่าปรับ 0.33 ล้านบาท รถจักรยานยนต์ จำนวน 13 คดี ค่าปรับ 0.20 ล้านบาท และสินค้าอื่น ๆ จำนวน 8 คดี ค่าปรับ 1.27 ล้านบาท โดยมีของกลางแยกเป็นน้ำสุรา จำนวน 838.115 ลิตร ยาสูบ จำนวน 11,848 ซอง ไพ่ จำนวน 828 สำรับ น้ำมันและผลิตภัณฑ์น้ำมัน จำนวน 7,363.000 ลิตร รถจักรยานยนต์ จำนวน 26 คัน
สรุปยอดรวมในปีงบประมาณ พ.ศ. 2564 ตั้งแต่วันที่ 1 ตุลาคม 2563 – 1 กรกฎาคม 2564 พบว่ามีการกระทำผิด จำนวน 20,252 คดี คิดเป็นเงินค่าปรับ 464.44 ล้านบาท โดยแยกเป็น สุรา จำนวน 11,585 คดี ค่าปรับ 102.62 ล้านบาท ยาสูบ จำนวน 5,658 คดี ค่าปรับ 231.38 ล้านบาท ไพ่ จำนวน 433 คดี ค่าปรับ 6.75 ล้านบาท น้ำมันและผลิตภัณฑ์น้ำมัน จำนวน 993 คดี ค่าปรับ 55.25 ล้านบาท น้ำหอม จำนวน 85 คดี ค่าปรับ 3.24 ล้านบาท รถจักรยานยนต์ จำนวน 1,041 คดี ค่าปรับ จำนวน 28.28 ล้านบาท และสินค้าอื่น ๆ จำนวน 457 คดี ค่าปรับ 36.92 ล้านบาท โดยมีของกลางแยกเป็นน้ำสุรา จำนวน 1,657,314.984 ลิตร ยาสูบ จำนวน 672,180 ซอง ไพ่ จำนวน 35,287 สำรับ น้ำมันและผลิตภัณฑ์น้ำมัน จำนวน 1,584,221.000 ลิตร น้ำหอม จำนวน 121,524 ขวด รถจักรยานยนต์ จำนวน 1,845 คัน
“หากประชาชนท่านใดทราบเบาะแสการกระทำความผิดเกี่ยวกับสินค้าที่ต้องเสียภาษีสรรพสามิตสามารถแจ้งโดยตรงได้ที่กรมสรรพสามิต หรือสำนักงานสรรพสามิตพื้นที่ทุกแห่งทั่วประเทศ หรือ Call center 1713 ได้ตลอด 24 ชั่วโมง หรือที่ www.excise.go.th ซึ่งกรมสรรพสามิตจะปกปิดข้อมูลของผู้แจ้งเบาะแสเป็นความลับ และจะมอบสินบนนำจับให้ ภายหลังจากคดีเสร็จสิ้นเรียบร้อยแล้ว”
ฝ่ายประชาสัมพันธ์ สำนักงานเลขานุการกรม กรมสรรพสามิต
โทร/โทรสาร 0 2241 4778
https://webdev.excise.go.th/act2560/suppress-news/37-2564/668-2564-25-1-2564-34
วันพฤหัสบดีที่ 2 กันยายน 2564
ก.แรงงาน ผนึก ก.ล.ต. ฝึกแรงงานบริหารเงิน ต่อยอดลงทุนสร้างอาชีพ
กระทรวงแรงงาน โดยกรมพัฒนาฝีมือแรงงาน ลงนามออนไลน์ ร่วมกับสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เสริมความรู้การเงินการลงทุนให้แรงงานทั่วประเทศ
วันที่ 2 กันยายน 2564 ศาสตราจารย์ นฤมล ภิญโญสินวัฒน์ รัฐมนตรีช่วยว่าการกระทรวงแรงงาน เป็นประธานในพิธีลงนามบันทึกข้อตกลงความร่วมมือว่าด้วยการส่งเสริมความรู้เรื่องการเงินการลงทุนสำหรับแรงงานระหว่าง นายธวัช เบญจาทิกุล อธิบดีกรมพัฒนาฝีมือแรงงาน กระทรวงแรงงาน กับ นางสาวรื่นวดี สุวรรณมงคล เลขาธิการ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) โดยมี นางสาวจิราภรณ์ ปุญญฤทธิ์ รองอธิบดีกรมพัฒนาฝีมือแรงงาน และนางสิริวิภา สุพรรณธเนศ รองเลขาธิการ สำนักงานคณะกรรมกำกับหลักทรัพย์และตลาดหลักทรัพย์ เป็นพยานในการลงนามผ่านระบบออนไลน์ Zoom Meeting
ศาสตราจารย์ นฤมล เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม และพลเอก ประวิตร วงษ์สุวรรณ รองนายกรัฐมนตรี ได้ให้ความสำคัญและเน้นย้ำการทำงานในรูปแบบประชารัฐ ด้วยการบูรณาการร่วมกันระหว่างหน่วยงานภาครัฐและเอกชน เพื่อยกระดับฝีมือแรงงานอย่างมีประสิทธิภาพและครอบคลุมแรงงานทุกกลุ่มในการบริหารจัดการเงิน ซึ่งเป็นหนึ่งในทักษะชีวิตที่จำเป็น และต่อยอดสู่การลงทุนได้อย่างเหมาะสม มีประสิทธิภาพ ความร่วมมือระหว่างกรมพัฒนาฝีมือแรงงาน (กพร.) กระทรวงแรงงาน และสำนักงาน ก.ล.ต. จึงเป็นการร่วมกันขับเคลื่อนภารกิจการสร้างความเข้าใจและสร้างความตระหนักถึงความสำคัญของการมีความรู้เรื่องการเงินการลงทุน ซึ่งเป็นทักษะชีวิตที่จำเป็นให้แก่กลุ่มแรงงานโดยเฉพาะอย่างยิ่งแรงงานกลุ่มเปราะบาง ให้มีทักษะด้านการบริหารจัดการเงินของตนเองได้อย่างมีประสิทธิภาพ สอดคล้องกับนโยบายของรัฐบาลที่ให้เรื่องความรอบรู้ทางการเงินของประชาชนเป็นวาระแห่งชาติ
รมช.แรงงาน กล่าวเพิ่มเติมว่า จุดริเริ่มของความร่วมมือในครั้งนี้เกิดขึ้นจากความตั้งใจของกระทรวงแรงงานและสำนักงาน ก.ล.ต. ที่ต้องการให้แรงงานไทยโดยเฉพาะกลุ่มเปราะบาง และผู้ที่ได้รับผลกระทบจากวิกฤตการณ์การแพร่ระบาดของโรคติดเชื้อไวรัสโคโรนา 2019 ได้มีความรู้และทักษะการบริหารจัดการเงิน มีวิธีการใช้เงินอย่างถูกต้อง ซึ่งเป็นหนึ่งในทักษะชีวิตที่จำเป็นในการบริหารจัดการเงินและหนี้สินได้อย่างมีประสิทธิภาพ รวมทั้งสามารถต่อยอดสู่การลงทุนได้อย่างเหมาะสมตามศักยภาพและเป้าหมายของตนเอง นอกเหนือจากกลุ่มเปราะบางแล้ว ยังมีกลุ่มแรงงานนอกระบบกว่า 20 ล้านคน โดยเฉพาะอย่างยิ่งผู้ที่ประกอบอาชีพอิสระ เช่น คนขับมอเตอร์ไซด์รับจ้าง คนขับแท็กซี่ เป็นต้น ก็มีความจำเป็นที่จะต้องมีความรู้ความเข้าใจเพื่อเป็นอาวุธทางปัญญาในการจัดการทางการเงิน ตลอดจนความเสี่ยงในการลงทุนเบื้องต้น จึงขอฝากให้พัฒนาเนื้อหาในหลักสูตรให้ครอบคลุมและเหมาะสมกับแต่ละกลุ่มเป้าหมาย เพื่อให้แรงงานไทยทุกคนได้มีชีวิตความเป็นอยู่ที่มีคุณภาพต่อไป
“หวังเป็นอย่างยิ่งว่าความร่วมมือนี้เกิดประโยชน์สูงสุดแก่แรงงาน โดยเฉพาะการช่วยให้แรงงานมีทักษะการลงทุน สามารถประกอบอาชีพ มีคุณภาพชีวิตที่ดีขึ้น มีภูมิคุ้มกันทางการเงินในช่วงที่ต้องปรับตัวเข้ากับการใช้ชีวิตในยุค New Normal และผ่านพ้นวิกฤตในครั้งนี้ไปด้วยกันอย่างปลอดภัย” รมช.แรงงาน กล่าวทิ้งท้าย
วันจันทร์ที่ 11 ตุลาคม 2564
รมว.สุชาติ เยี่ยมชม พิพิธภัณฑ์แรงงานไทย ส่งเสริมให้เป็นแหล่งเรียนรู้เพื่อผู้ใช้แรงงาน
รมว.แรงงาน เยี่ยมชมพิพิธภัณฑ์แรงงานไทย พร้อมหารือผู้ดูแลให้เกิดความร่วมมือทั้งสองฝ่าย มุ่งปรับปรุงให้เป็นแหล่งศึกษาข้อมูลด้านแรงงานที่มีคุณค่าในสังคมไทย
วันที่ 11 ตุลาคม 2564 เวลา 16.00 น. นายสุชาติ ชมกลิ่น รัฐมนตรีว่าการกระทรวงแรงงาน พร้อมด้วยผู้บริหารกระทรวงแรงงาน ได้เดินทางไปพิพิธภัณฑ์แรงงานไทยตั้งอยู่บนถนนนิคมรถไฟมักกะสัน กรุงเทพมหานคร เพื่อรับฟังบรรยายประวัติและภารกิจทางประวัติศาสตร์แรงงานไทย ตลอดจนรับฟังปัญหาอุปสรรคจากการดำเนินงานห้วงที่ผ่านมา ทั้งนี้เพื่อผลักดันพิพิธภัณฑ์แรงงานไทยให้เป็นแหล่งเรียนรู้เกี่ยวกับประวัติศาสตร์แรงงานไทยและเป็นสถานที่จัดกิจกรรมเพื่อผู้ใช้แรงงานและสาธารณชน สำหรับพิพิธภัณฑ์แรงงานไทยนั้น ถือเป็นโครงการที่รวบรวมประวัติความเป็นมา ชีวิตความเป็นอยู่ และการทำงานของผู้ใช้แรงงาน รวมทั้งเป็นศูนย์กลางรวบรวมข้อมูลเอกสารและหลักฐานทางประวัติศาสตร์ที่เกี่ยวกับแรงงานไทย โดยองค์การแรงงาน องค์กรพัฒนาเอกชน นักวิชาการด้านแรงงาน นักประวัติศาสตร์ และนักจดหมายเหตุ มีมติร่วมกันจัดตั้งพิพิธภัณฑ์แรงงานแห่งแรกในประเทศไทย เมื่อวันที่ 1 ธันวาคม 2534 เพื่อเป็นสถานที่รวบรวมและจัดแสดงเรื่องราวของผู้ใช้แรงงานไทย ปัจจุบันมีห้องแสดง จำนวน 7 ห้อง ได้แก่ ห้องแสดงที่ 1 แรงงานบังคับ ไพร่-ทาส และการเปิดประเทศ ห้องแสดงที่ 2 กุลีจีน บอกเล่าเรื่องราวของแรงงานจีน ซึ่งถือเป็นแรงงานรับจ้างรุ่นแรกสุดของสังคมไทย ห้องแสดงที่ 3 การปฏิรูปประเทศสมัยรัชกาลที่ 5 ช่วงเปลี่ยนผ่านที่สำคัญช่วงหนึ่งของสังคมไทยกระบวนการพัฒนาประเทศสู่ความทันสมัยนั้น ห้องแสดงที่ 4 กรรมกรกับการเปลี่ยนแปลงการปกครอง 2475 ห้องแสดงที่ 5 จากสงครามโลกถึงสงครามเย็น ห้องแสดงที่ 6 ห้องศิลปวัฒนธรรมกรรมกรสร้างขึ้นเพื่อเป็นเกียรติแก่ จิตร ภูมิศักดิ์ และห้องแสดงที่ 7 จากยุค 14 ตุลา ถึงยุควิกฤตเศรษฐกิจ เป็นห้องใหญ่จัดแสดงประวัติศาสตร์ร่วมสมัย เพื่อบอกเล่าเรื่องราวของแรงงานไทย ตั้งแต่ยุค 14 ตุลา 2516 จนถึงยุควิกฤตเศรษฐกิจที่คนงานจำนวนมากได้รับผลกระทบจากการถูกเลิกจ้าง
รมว.สุชาติ กล่าวภายหลังตรวจเยี่ยมชมพิพิธภัณฑ์แรงงานไทย ว่า รัฐบาลภายใต้การนำของ พล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม และ พล.อ.ประวิตร วงษ์สุวรรณ รองนายกรัฐมนตรี ที่กำกับดูแลกระทรวงแรงงาน ได้ให้ความสำคัญกับเรื่องประวัติศาสตร์ โดยเฉพาะคุณค่าของผู้ใช้แรงงาน คือผู้ที่สร้างชาติ สร้างผลงานให้กับการพัฒนาประเทศ ซึ่งจะต้องเชิดชูแรงงานเหล่านี้ที่สามารถช่วยสร้างเศรษฐกิจและรายได้ให้กับประเทศชาติ โดยกิจกรรมใดที่มีคำว่าแรงงานเข้าไปเกี่ยวข้อง กระทรวงแรงงานจะเข้าไปพัฒนาและดูแลให้ความสำคัญเพื่อให้พิพิธภัณฑ์แห่งนี้เกิดความมั่นคงยั่งยืนต่อไป
นายนิยม สองแก้ว อธิบดีกรมสวัสดิการและคุ้มครองแรงงาน (กสร.) กล่าวเพิ่มเติมว่า กรมสวัสดิการและคุ้มครองแรงงาน ในฐานะหน่วยงานที่ทำหน้าที่ในการพัฒนาคุณภาพชีวิตแรงงาน จะขอร่วมสานต่อแนวคิดท่านสุชาติ ในการฟื้นฟูพิพิธภัณฑ์แรงงานไทย และสนับสนุนให้เป็นแหล่งศึกษาค้นคว้าของนักเรียน นิสิต นักศึกษา รวมทั้งเป็นแหล่งท่องเที่ยวของนักท่องเที่ยวชาวต่างชาติ เพื่อให้คนรุ่นหลังได้ใช้เป็นแหล่งเรียนรู้ทางประวัติศาสตร์ต่อไป
วันอาทิตย์ที่ 12 ธันวาคม 2564
สถานการณ์แรงงานส่งสัญญาณดีขึ้นตามการฟื้นตัวส่งออก
สถานการณ์แรงงานส่งสัญญาณดีขึ้นตามการฟื้นตัวส่งออก การบริโภคและมาตรการรักษาการจ้างงานของรัฐบาล นายกฯ มอบหมายกระทรวงแรงงานดูแลแต่ละสาขาเศรษฐกิจเร่ง re-skill กลุ่มที่ได้รับผลกระทบจากภาคท่องเที่ยว พร้อมเชิญชวนนายจ้างลงทะเบียนร่วมโครงการรักษาการจ้างงานSME
วันที่ 12 ธ.ค. 64 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า จากที่พล.อ.ประยุทธ์ จันทร์โอชา นายกรัฐมนตรีและรมว.กลาโหมได้มีนโยบายให้ความสำคัญกับการออกมาตรการเพื่อดูแลแรงงานและรักษาการจ้างงานในช่วงที่เศรษฐกิจได้รับผลกระทบจากการแพร่ระบาดของโรคโควิด-19  ล่าสุดกระทรวงแรงงานได้รายงานว่าสถานการณ์ด้านแรงงานส่งสัญญาณในทิศทางที่ดีขึ้น
โดยสถานการณ์การว่างงานในระบบประกันสังคมในปี 2564 ดีขึ้นจากปี 2563 สะท้อนจากจำนวนผู้ประกันตนที่ขอสิทธิประโยชน์การว่างงานที่ลดลง และจำนวนผู้ประกันตนที่เข้าสู่ระบบมากกว่าจำนวนผู้ที่ออกจากระบบ ซึ่งสอดคล้องกับการฟื้นตัวของภาวะเศรษฐกิจทั้งในภาคการส่งออก การผลิต และการบริโภค ซึ่งช่วยพยุงการจ้างงานโดยเฉพาะในกลุ่ม SMEs รวมทั้งผลจากการดำเนินมาตรการส่งเสริมการจ้างงานของภาครัฐ และโครงการ Factory Sandbox
อย่างไรก็ตาม นายกรัฐมนตรียังได้มอบหมายให้กระทรวงแรงงานติดตามสถานการณ์แรงงานในแต่ละสาขาเศรษฐกิจให้มั่นใจว่าการจ้างงานดีขึ้นได้ต่อเนื่อง และให้ความสำคัญกับการพัฒนาทักษะแรงงานเพื่อยกระดับ (Unskill) ปรับระดับฝีมือแรงงาน(Reskill) ให้แก่แรงงานที่ได้รับผลกระทบจากโควิด-19 โดยเฉพาะในภาคบริการที่เกี่ยวข้องกับการท่องเที่ยวและผู้ว่างงงานอื่นๆ
น.ส.ไตรศุลี กล่าวว่า กระทรวงแรงงานได้รายงานถึงความคืบหน้าของโครงการส่งเสริมและรักษาระดับการจ้างงานในธุรกิจ SMEs พบว่า ณ วันที่ 29 พ.ย. 64 ผลการลงทะเบียนระยะที่ 1 นายจ้างลงทะเบียนรวม 199,162 แห่ง และแรงงานทั้งสิ้น 2,818,215 คน จ่ายเงินอุดหนุนแล้วเสร็จ ประกอบด้วยนายจ้าง 197,899 แห่ง แรงงานจำนวน 2,803,472 คน รวมเป็นเงิน 8,410 ล้านบาท อยู่ระหว่างดำเนินการจ่ายเงินอุดหนุน ประกอบด้วยนายจ้าง 1,263 แห่ง แรงงาน 14,743 คน คิดเป็น 44.22 ล้านบาท ผลการดำเนินโครงการทำให้การจ้างงานในธุรกิจ SMEs เพิ่มขึ้น 19,090 คน โดยแบ่งเป็นธุรกิจขนาดเล็ก 15,251 คน และธุรกิจขนาดกลางจำนวน 3,839 คน
“กระทรวงแรงงานได้เปิดโครงการส่งเสริมและรักษาระดับการจ้างงานในธุรกิจ SMEs ลงทะเบียนระยะที่ 2 โดยลงทะเบียนตั้งแต่วันที่ 23พ.ย. - 20 ธ.ค.นี้โดยนายจ้างที่ปฏิบัติตามเงื่อนไขการจ้างงานจะได้รับเงินอุดหนุนจากรัฐบาลในอัตรา 3,000 บาทต่อลูกจ้างสัญชาติไทย 1คนต่อเดือน เป็นระยะเวลา 2 เดือน คือ เดือนธ.ค. 64 และเดือนม.ค. 65รัฐบาลขอเชิญชวนให้นายจ้างร่วมโครงการดังกล่าว เพื่อรับการเยียวยาจากภาครัฐและร่วมกันดูแลให้แรงงานมีงานทำ” น.ส.ไตรศุลี กล่าว
วันอังคารที่ 12 กรกฎาคม 2565
รองปลัดกระทรวงดิจิทัลฯ บรรยายพิเศษ เรื่อง “PDPA และ สภาผู้แทนราษฎร”
รองปลัดกระทรวงดิจิทัลฯ บรรยายพิเศษ เรื่อง “PDPA และ สภาผู้แทนราษฎร”
เมื่อวันที่ 12 กรกฎาคม 2565 ดร.เวทางค์ พ่วงทรัพย์ รองปลัดกระทรวงดิจิทัลเพื่อเศรษฐกิจและสังคม ทำหน้าที่ เลขาธิการคณะกรรมการคุ้มครองข้อมูลส่วนบุคคล และ อจ. ไพบูลย์ อมรภิญโญเกียรติ ที่ปรึกษา เลขาธิการฯ บรรยายพิเศษ " PDPA และ สภาผู้แทนราษฎร" เพื่อเสริมสร้างความรู้ความเข้าใจเกี่ยวกับสาระสำคัญของ พ.ร.บ. คุ้มครองข้อมูลส่วนบุคคลฯ (PDPA) รวมทั้งแนวทางปฏิบัติเพื่อให้เป็นไปตามข้อกำหนดในกฎหมาย และผลกระทบที่มีต่อ สภาผู้แทนและ สำนักงานเลขาธิการสภาผู้แทนราษฎร
มีเนื้อหา ประกอบด้วย หลักการของ พ.ร.บ.ข้อมูลส่วนบุคคลฯ ขอบเขตการบังคับใช้ ผลกระทบต่อ สภาผู้แทน และ สำนักงานฯ ตลอดจน แนวทางการดำเนินงานให้สอดคล้องกับกฎหมายและกรณีศึกษา
นอกจากนี้ได้มีการอภิปรายเรื่อง PDPA และ พรบ ข้อมูลข่าวสาร ตลอดจนแลกเปลี่ยนความเห็นและตอบคำถามที่เกี่ยวข้อง
************************
วันพุธที่ 3 พฤศจิกายน 2564
พบเห็น "การใช้ความรุนแรงในครอบครัว" แจ้งสายด่วน 1300, 1387, 191 และ 1157
....
กระทรวงการพัฒนาสังคมและความมั่นคงของมนุษย์ (พม.) เผย ความรุนแรงในครอบครัว เป็นเรื่องของเราทุกคน ซึ่งการกระทำที่ทำให้เกิดอันตรายแก่ร่างกาย จิตใจ และสุขภาพ รวมถึงบังคับหรือใช้อำนาจครอบงำให้บุคคลในครอบครัวต้องกระทำ/ไม่กระทำ หรือยอมรับ "เป็นการกระทำโดยมิชอบ"
.
หากประชาชนท่านใด พบเห็นการใช้ความรุนแรงในครอบครัว สามารถแจ้งได้ที่ สายด่วน :
วันพุธที่ 18 สิงหาคม 2564
ประกาศ ขสมก. ประจำวันที่ 18 สิงหาคม 2564 พบพนักงานติดเชื้อไวรัส COVID-19 จำนวน 17 ราย
ประกาศ ขสมก. ประจำวันที่ 18 สิงหาคม 2564 พบพนักงานติดเชื้อไวรัส COVID-19 จำนวน 17 ราย
1) พนักงานเก็บค่าโดยสารรถธรรมดา สาย 21 เพศหญิง อายุ 56 ปี
2) พนักงานขับรถโดยสารปรับอากาศ สาย 503 เพศชาย อายุ 27 ปี
3) พนักงานขับรถโดยสารปรับอากาศ สาย 515 เพศชาย อายุ 43 ปี
4) พนักงานบัญชีค่าโดยสาร ระดับ 2 อู่รังสิต เขตการเดินรถที่ 1 เพศหญิง อายุ 44 ปี
5) พนักงานขับรถโดยสารปรับอากาศ สาย 137 เพศชาย อายุ 31 ปี
6) พนักงานธุรการ ระดับ 3 อู่สวนสยาม เขตการเดินรถที่ 8 เพศชาย อายุ 51 ปี
7) พนักงานขับรถโดยสารธรรมดา สาย 84 เพศชาย อายุ 58 ปี (ปัจจุบันปฏิบัติหน้าที่ทำความสะอาดท่าปล่อยรถโดยสาร และบริเวณโดยรอบอู่วัดไร่ขิง เนื่องจากพนักงานป่วยเป็นโรคเส้นเลือดในสมองตีบ)
8) พนักงานเก็บค่าโดยสารรถปรับอากาศ สาย 39 เพศหญิง อายุ 53 ปี
9) พนักงานเก็บค่าโดยสารรถธรรมดา สาย 84 ก เพศหญิง อายุ 41 ปี
10) พนักงานเก็บค่าโดยสารรถธรรมดา สาย 185 เพศหญิง อายุ 57 ปี (ปัจจุบันปฏิบัติหน้าที่นายท่าปล่อยรถโดยสาร ณ ท่าตลาดไทย เนื่องจากพนักงานได้เข้ารับการผ่าตัดสะโพก)
11) พนักงานเก็บค่าโดยสารรถปรับอากาศ สาย 536 เพศหญิง อายุ 51 ปี
12) พนักงานเก็บค่าโดยสารรถปรับอากาศ สาย 137 เพศหญิง อายุ 24 ปี
13) พนักงานเก็บค่าโดยสารรถธรรมดา สาย 206 เพศหญิง อายุ 23 ปี (ปัจจุบันปฏิบัติหน้าที่ช่วยงานธุรการ ณ อู่เมกาบางนา เนื่องจากพนักงานตั้งครรภ์)
14) พนักงานขับรถโดยสารธรรมดา สาย 23 เพศชาย อายุ 35 ปี
15) พนักงานเก็บค่าโดยสารรถธรรมดา สาย 32 เพศหญิง อายุ 28 ปี
16) พนักงานขับรถโดยสารธรรมดา สาย 206 เพศชาย อายุ 26 ปี
17) พนักงานเก็บค่าโดยสารรถธรรมดา สาย 179 เพศหญิง อายุ 48 ปี